ད་དུང་དེར་མ་ཟད་ཁྱེད་ཀྱི་རླབས་ཆེན་གྱི་མཛད་པའི་ཆ་ཤས་ཞིག་སྟེ།ཁྱུང་པོ་སྟེང་ཆེན་དགོན་བཀའ་བརྟེན་དཔེ་རྙིང་ཕྱོགས་བསྒྲིགས་ཁང་ནས་ཐོན་པའི་རྒྱལ་བའི་བཀའ་རིན་པོ་ཆེ་གཙོས་པའི་གསུང་རབ་རྣམས།ཞུ་དག་འཆར་བཀོད་དང་སྣག་ཤོག་སྤུས་ཚད་སོགས་ནི་བལྟས་ན་མིག་ལ་མཛེས་པ།བཤམས་ན་བདེར་གཤེགས་མཉེས་པ་སོགས་བྱ་བཞག་ཚང་མ་དགའ་ནས་དགོད་ཤོར་བའི་རིན་ཐང་ཚད་མཐོར་སོང་བ་ཤ་སྟག་རེད་འདུག་པས།ཁྱེད་ཀྱི་ཐུགས་དགོངས་ནི་བྱམས་བརྩེ་དང་ལྷག་སེམས་གཞན་ཕན་ཁོ་ནས་ཕྱུག་ཅིང་དུས་དང་མཐུན་པའི་བསྟན་པ་སྤེལ་བའི་སྟོན་པ་ཟེར་བ་ནི་ཁྱེད་ལོས་ཡིན།སྔོན་དུས་རབས་བརྒྱད་པར་བོན་ལ་རིག་གནས་གསར་བརྗེའི་ཡོ་ལངས་ཆེན་མོའི་སྐབས་དེར་བླ་ཆེན་དྲན་པ་སོགས་ཀྱིས་གསུང་རབ་རྣམས་བྲག་ཕུག་དང་གད་ཕུག་སོགས་སུ་ཉར་ཚགས་དམ་པོར་མཛད་པ་དེ་དུས་དང་འཚམ་པའི་མཛད་པ་རླབས་ཆེན་དང་བསྟན་པ་སྐྱོང་བའི་ཕྱག་ལས་ངོ་མ་དེ་ཡིན་ཞིང་།དེང་ཚན་རིག་གི་འོད་སྣང་ཆེན་མོས་རིག་རྙིང་ཡོད་ཚད་གོ་ལུད་ཁྲོད་དུ་རྫབ་བཞིན་པའི་སྒང་འདིར་ཁྱེད་ཀྱི་མཁྱེན་དཔྱོད་འཕྲིན་ལས་ཟབ་མོས་སྒོ་མཛོད་ཀྱི་གླེགས་བམ་རིན་པོ་ཆེར་གློག་འཕྲུལ་གྱི་ལམ་ཆེན་ཞིག་བསྐྲུན་ནས་རྒྱལ་སྤྱིའི་སྡིངས་ཆའི་ཐོག་ཏུ་གདན་དྲངས་པ་ནི་དེ་བས་ཀྱང་དུས་རབས་དང་འཚམ་པའི་མཛད་པ་རླབས་ཆེན་ཞིག་ཅིའི་ཕྱིར་མིན།ད་དུང་དེར་མ་ཟད་བཤད་པ་རྩོད་པའི་སྡེ་ཡིས་རྒོལ་ངན་གྱི་བྲག་རི་གཏོར་ཞིང་།སྒོམ་པ་དང་སྒྲུབ་པའི་སྡེ་ཡིས་བསམ་གཏན་གྱི་མཚོ་མོ་བསྐྱིལ་བའི་དམར་སེར་འདུས་སྡེ་ཆེན་མོའི་ཚོགས་མགོན་ནས་ཟབ་གདམ་གྱི་སྦྲང་ཆར་འཇོ་ཞིང་གཟི་བྱིན་འོད་རླབས་འཕྲོ་བཞིན་བཞུགས་དུས་ངས་མཉམ་མེད་རྒྱལ་བའི་འཕྲིན་ལས་ཆེན་མོ་དེ་སླར་ཡང་དྲན་སོས་སོང་།